**Zásady udeľovania vyznamenania Elektrotechnického ústavu SAV (ElÚ SAV)**

Vedenie a Vedecká rada ElÚ SAV v súlade s Organizačným poriadkom ElÚ SAV udeľujú **Medailu ElÚ SAV Ivana Hlásnika** osobám a subjektom, ktoré sa mimoriadnym spôsobom zaslúžili o rozvoj ústavu SAV, za mimoriadne vedecké výstupy, za podporu vedy na ústave, za zásluhy o rozvoj spolupráce medzi ElÚ SAV a domácimi a zahraničnými inštitúciami, za praktické uplatnenie a využitie vedeckých výsledkov dosiahnutých na ElÚ SAV, alebo v spolupráci s ním, ako aj o popularizáciu výsledkov ElÚ SAV na Slovensku i v zahraničí.

**Predkladanie návrhov na udelenie vyznamenania**

1) Návrhy na udelenie vyznamenania predkladajú: členovia vedenia ElÚ SAV, členovia VR ElÚ SAV, alebo pracovníci ústavu prostredníctvom člena VR ElÚ SAV.

2) Návrhy na udelenie vyznamenania predkladá na rokovanie VR ElÚ SAV riaditeľ alebo člen VR. O udelení Medaily ElÚ SAV Ivana Hlásnika rozhoduje VR ElÚ SAV.

**Obsah návrhov**

Návrh na udelenie vyznamenania sa predkladá písomne a obsahuje:

1) Základné údaje o navrhnutom:

* meno, priezvisko a tituly,
* rok narodenia a miesto narodenia,
* údaje o vzdelaní a vedeckej kvalifikácii,
* vedný odbor a pracovisko s úplnou adresou,

2) krátka charakteristika profesionálnej kariéry navrhovaného,

3) údaje o jeho celkovej publikačnej aktivite s uvedením zoznamu 10 najvýznamnejších publikácií,

4) ohlasy (počet a bibliografický výber 10 najvýznamnejších),

5) stručné zhodnotenie vedeckých výsledkov, ich aplikácie, patentová činnosť,

6) doterajšie vyznamenania a ocenenia,

8) zdôvodnenie návrhu na udelenie vyznamenania v zmysle preambuly týchto zásad,

9) prípadne iné relevantné materiály.

**Udeľovanie medaily ElÚ SAV Ivana Hlásnika**

Medaila ElÚ Ivana Hlásnika sa udeľuje

* Za mimoriadny vedecký a organizačný prínos k rozvoju ElÚ SAV.
* Za celoživotné dielo, ktoré významne prispelo k rozvoju vedy a výskumu na Slovensku a v zahraničí.
* Za vynikajúce dielo z oblasti vedy, ktoré prispelo k zvýšeniu vedeckého kreditu ElÚ SAV.
* Za mimoriadne zásluhy o rozvoj spolupráce medzi ElÚ SAV s inými externými domácimi a a zahraničnými inštitúciami (v oblasti vedecko-technického výskumu ale i praxe
* V odôvodnených prípadoch sa udeľuje aj odborníkom mimo ElÚ SAV, resp. zo zahraničia, najmä za mimoriadne výsledky a zásluhy dosiahnuté v spolupráci s ElÚ SAV pri naplnení vyššie uvedených bodov.

**Všeobecné ustanovenia**

Súčasťou Medaily ElÚ SAV Ivana Hlásnika je diplom v slovenskom (prípadne anglickom) jazyku.

Medaila sa udeľuje spravidla raz za dva roky.

Medailu odovzdáva kandidátovi predseda Vedeckej rady ElÚ SAV alebo ním poverený člen Vedeckej rady ElÚ SAV spolu s riaditeľom ElÚ SAV.

Medailu ElÚ SAV Ivana Hlásnika možno osobnosti (subjektu) udeliť len raz.

Evidenciu o udelených Medailách ElÚ SAV Ivana Hlásnika vedie Sekretariát riaditeľa ElÚ SAV, ktorý archivuje návrhové materiály.